b"\n_START_ARTICLE_\nTunisian jalkapallomaajoukkue\n_START_SECTION_\nHenri Michelin aika (2002)\n_START_PARAGRAPH_\nTunisian p\xc3\xa4\xc3\xa4valmentajaksi palkattiin saksalaisen Eckhard Krautzunin tilalle ranskalainen Henri Michel. Krautzun luotsasi maan MM-kisoihin 2002, mutta riidat maan jalkapalloliiton kanssa johtivat h\xc3\xa4nen l\xc3\xa4ht\xc3\xb6\xc3\xb6ns\xc3\xa4 karsintojen p\xc3\xa4\xc3\xa4tteeksi hein\xc3\xa4kuussa 2001. Marraskuussa 2001 Tunisia nimesi uudeksi valmentajakseen Michelin, joka solmi kolmen vuoden sopimuksen. H\xc3\xa4nen teht\xc3\xa4v\xc3\xa4n\xc3\xa4\xc3\xa4\xc3\xa4n oli valmentaa Tunisiaa vuoden 2002 Afrikan mestaruuskisoissa ja vuoden 2002 MM-kisoissa. Michel ei kuitenkaan onnistunut luotsaamaan Tunisiaa jatkoon Afrikan kisoissa ja maa j\xc3\xa4i lohkossa kolmanneksi ilman tehtyj\xc3\xa4 maaleja. Michelin sopimus oli katkolla, mutta Tunisian jalkapalloliitto ilmoitti kuukausi kisojen j\xc3\xa4lkeen valmentajan jatkavan teht\xc3\xa4v\xc3\xa4ss\xc3\xa4\xc3\xa4n. Maaliskuussa 2002 Michel ilmoitti eroavansa teht\xc3\xa4v\xc3\xa4st\xc3\xa4\xc3\xa4n ilmoitettuaan oltuaan kykenem\xc3\xa4t\xc3\xb6n ty\xc3\xb6skentelem\xc3\xa4\xc3\xa4n asetettujen s\xc3\xa4\xc3\xa4nt\xc3\xb6jen puitteissa. Lis\xc3\xa4ksi viikkoa ennen Michelin apuvalmentaja Albert Rust erotettiin teht\xc3\xa4v\xc3\xa4st\xc3\xa4\xc3\xa4n. H\xc3\xa4nen tilalleen palkattiin Ammar Souayah ja Khemayes Laabidi.\n_START_SECTION_\nAmmar Souayah v\xc3\xa4liaikaisvalmentajana (2002)\n_START_PARAGRAPH_\nP\xc3\xa4iv\xc3\xa4\xc3\xa4 my\xc3\xb6hemmin Michelin eroamisesta Tunisian jalkapalloliitto kertoi julkistavansa uuden valmentajan 28. maaliskuuta, jolloin v\xc3\xa4liaikseksi ratkaisuksi he p\xc3\xa4\xc3\xa4tyiv\xc3\xa4t palkkaamaan entisen apuvalmentajan korvanneet Souayah ja Laabidi. Kuukautta ennen kisoja Tunisian entinen valmentaja Michel varoitti maan k\xc3\xa4rsiv\xc3\xa4n kaaoksen mik\xc3\xa4li he eiv\xc3\xa4t kykenisi parantamaan peli\xc3\xa4\xc3\xa4n. Lis\xc3\xa4ksi Tunisian pelintekij\xc3\xa4 Skander Souayah antoi positiivisen dopingn\xc3\xa4ytteen 27. maaliskuuta 2002 Norja -ottelun j\xc3\xa4lkeen Tunisiassa. N\xc3\xa4ytteess\xc3\xa4 h\xc3\xa4nen verest\xc3\xa4\xc3\xa4n l\xc3\xb6ydettiin nandrolonia. Souayahille langetettiin kuuden kuukauden pelikielto, joka alkoi 8. toukokuuta 2002. Ennen kisoja Souayahin luotsaama Tunisia koki sek\xc3\xa4 hyvi\xc3\xa4 ett\xc3\xa4 huonoja uutisia, kun pitk\xc3\xa4\xc3\xa4n loukkaantumisista k\xc3\xa4rsineet hy\xc3\xb6kk\xc3\xa4\xc3\xa4j\xc3\xa4t Adel Sellimi, Ziad Jaziri ja Ali Zitouni palasivat loukkaantumistaan. Sen sijaan maan ykk\xc3\xb6smaalivahti Chokri El Ouaer ilmoitti nelj\xc3\xa4 viikkoa ennen kisoja lopettavansa uransa selk\xc3\xa4vaivojen vuoksi. Lis\xc3\xa4ksi kolme p\xc3\xa4iv\xc3\xa4\xc3\xa4 ennen avausottelua Tunisian puolustaja Em\xc3\xafr Mkademi joutui j\xc3\xa4tt\xc3\xa4m\xc3\xa4\xc3\xa4n avausottelun v\xc3\xa4liin loukkaantumisen vuoksi._NEWLINE_Ennen MM-kisoja Tunisia pelasi muun muassa harjoitusottelun Japanin ykk\xc3\xb6sdivisionassa pelaavaa Cerezo Osakaa vastaan, jonka he voittivat maalein 3-0. Maaleista vastasivat puolustaja Khaled Badra ja hy\xc3\xb6kk\xc3\xa4\xc3\xa4j\xc3\xa4t Adel Sellimi, sek\xc3\xa4 Riadh Jelassi. Se oli samalla maan ensimm\xc3\xa4inen voitto harjoitusotteluissa ennen MM-kisoja. Tunisia oli sit\xc3\xa4 ennen h\xc3\xa4vinnyt kahdelle japanilaisseuralle, sek\xc3\xa4 Tanskalle 2-1._NEWLINE_Itse kisat eiv\xc3\xa4t sujuneet hyvin, kun Tunisia j\xc3\xa4i historiansa aikana toisen kerran MM-kisojen lohkojumboksi. Se h\xc3\xa4visi avausottelussa Ven\xc3\xa4j\xc3\xa4lle 2-0, pelasi tasan 1-1 Belgiaa vastaan ja h\xc3\xa4visi lopulta viimeisen ottelunsa Japanille 0-2. Kisojen aikana Souayah sai paljon kritiikki\xc3\xa4 puolustusvoittoisesta taktiikasta. Jopa Japania vastaan h\xc3\xa4n panosti enemm\xc3\xa4n puolustamiseen, vaikka joukkue tarvitsi voiton p\xc3\xa4\xc3\xa4st\xc3\xa4kseen jatkoon. Perusteluina Souayah piti t\xc3\xa4t\xc3\xa4 normaalina varovaisena pelaamisena vastustajaa joka pelasi kotikent\xc3\xa4ll\xc3\xa4._NEWLINE_Hein\xc3\xa4kuussa 2002 Souayah ilmoitti eroavansa teht\xc3\xa4vist\xc3\xa4\xc3\xa4n vedoten huonoon terveyteens\xc3\xa4 l\xc3\xa4hett\xc3\xa4m\xc3\xa4ss\xc3\xa4\xc3\xa4n kirjeess\xc3\xa4 Tunisian jalkapalloliitolle. Sittemmin liitto ilmoitti hakevansa ulkomaalaista valmentajaa tulevaan is\xc3\xa4nn\xc3\xb6im\xc3\xa4\xc3\xa4ns\xc3\xa4 Afrikan-mestaruuskisoja varten.\n_START_SECTION_\nRoger Lemerren aika (2002\xe2\x80\x932008)\n_START_PARAGRAPH_\nSouayahin erotessa teht\xc3\xa4v\xc3\xa4st\xc3\xa4\xc3\xa4n Youssef Zouaoui toimi hetkellisesti valmennusroolissa, luotsaten maataan vuotuisessa yst\xc3\xa4vyysottelussa Ranskaa vastaan. Ottelu p\xc3\xa4\xc3\xa4ttyi 1-1. Tunisian uudeksi valmentajaksi olivat ehdolla muun muassa portugalilainen Artur Jorge, jugoslavialainen Vahid Halilhod\xc5\xbei\xc4\x87, entinen Sveitsin maajoukkuetta valmentanut Gilbert Gress, sek\xc3\xa4 lopuksi liian kalliiksi todettu ranskalainen Philippe Troussier. Syyskuussa 2002 Tunisian jalkapalloliitto ilmoitti viimeistelev\xc3\xa4ns\xc3\xa4 sopimuksen entisen Ranskan maajoukueen valmentajan Roger Lemerren kanssa. 25. syyskuuta 2002 Tunisian jalkapalloliitto varmisti Lemerren olevan maan uusi p\xc3\xa4\xc3\xa4valmentaja._NEWLINE_Ensimm\xc3\xa4isen ottelunsa Lemerre valmensi Egypti\xc3\xa4 vastaan 20. marraskuuta 2002, jota ennen h\xc3\xa4n ilmoitti joukkueen kokoonpanon. Suurin osa pelaajista pelasi kotimaan p\xc3\xa4\xc3\xa4sarjassa. Lis\xc3\xa4ksi Lemerre ilmoitti suunnittelevansa harjoitusotteluita Ruotsia ja Kiinaa vastaan. Samalla h\xc3\xa4n pyrki tuomaan ranskalaissyntyisen laitapuolustajan David Jemmalin joukkueeseen, joka oli aikaisemmin Henri Michelin aikana kielt\xc3\xa4ytynyt maajoukkuekutsusta._NEWLINE_Tunisian ei tarvinnut is\xc3\xa4nt\xc3\xa4maana k\xc3\xa4yd\xc3\xa4 karsintoja vuoden 2004 Afrikan-mestaruuskisoja varten, jossa se kohtasi alkulohkossa Kongon demokraattisen tasavallan, Ruandan ja Guinean. Se voitti avausottelunsa Ruandaa vastaan maalein 2-1 ja toisen ottelunsa Kongon demokraattista tasavaltaa vastaan 3-0. Tunisia varmisti samalla jatkoon p\xc3\xa4\xc3\xa4syns\xc3\xa4 ennen lohkon viimeist\xc3\xa4 ottelua Guineaa vastaan. Tunisia voitti my\xc3\xb6s lohkonsa pelattuaan Guinea vastaan tasan 1-1. Puoliv\xc3\xa4lieriss\xc3\xa4 vastaan asettui Senegal, joka oli aikaisemmin voittanut Lemerren valmentaman Ranskan 0-1 vuoden 2002 MM-kisoissa. Tunisia voitti ottelun 1-0, Jaouhar Mnarin maalilla toisella puoliajalla. V\xc3\xa4lieriss\xc3\xa4 vastaan asettui Kamerunin jatkosta pudottanut Nigeria. Ottelusta tuli eritt\xc3\xa4in tasainen varsinaisen peliajan p\xc3\xa4\xc3\xa4tytty\xc3\xa4 1-1. Avausmaalista vastasi Nigerian Jay-Jay Okocha, joka teki maalin rangaistuspotkusta Tunisian puolustajan Karim Hagguin rikottua Nwankwo Kanuta 16-rajan sis\xc3\xa4ll\xc3\xa4. 15 minuuttia my\xc3\xb6hemmin avausmaalista Nigerian puolustaja Seyi Olofinjana rikkoi Tunisian hy\xc3\xb6kk\xc3\xa4\xc3\xa4j\xc3\xa4\xc3\xa4 Ziad Jazirita rangaistusalueen sis\xc3\xa4ll\xc3\xa4, jonka my\xc3\xb6t\xc3\xa4 Tunisia sai my\xc3\xb6s rangaistuspotkun. Tunisian kapteeni Khaled Badra tasoitti ottelun pilkulta 1-1. Ottelu meni lopulta rangaistuspotkukilpailuun saakka, jonka Tunisia voitti maalein 5-3. Voiton my\xc3\xb6t\xc3\xa4 Tunisia selvisi loppuotteluun, jossa se kohtasi Marokon. Stade 7 Novembrella pelatussa loppuottelussa Tunisia sai hyv\xc3\xa4n alun menem\xc3\xa4ll\xc3\xa4 nelj\xc3\xa4n minuutin j\xc3\xa4lkeen 1-0 johtoon Mehdi Naftin keskityksen puskeneen Santosin my\xc3\xb6t\xc3\xa4, joka teki turnauksen nelj\xc3\xa4nnen osumansa. Ensimm\xc3\xa4isen puoliajan lopulla Marokko tuli tasoihin Youssouf Hadjin maalille nostosta, jonka Youssef Mokhtari puski maaliin. Toista puoliaikaa oli ehditty pelata seitsem\xc3\xa4n minuuttia, kun toinen Tunisian hy\xc3\xb6kk\xc3\xa4\xc3\xa4jist\xc3\xa4 Jaziri vei Tunisian 2-1 johtoon. Ottelu p\xc3\xa4\xc3\xa4tyi lopulta 2-1 ja se oli samalla Tunisian ensimm\xc3\xa4inen Afrikan-mestaruus._NEWLINE_Seuraavaksi olivat vuorossa 2006 MM-karsinnat, jotka toimivat samalla Afrikan-mestaruuskisojen karsintoina. Tunisia h\xc3\xa4visi yhden ottelun karsintojen aikana vieraissa Guinealle maalein 2-1. Ottelun ainoan maalin teki hy\xc3\xb6kk\xc3\xa4\xc3\xa4j\xc3\xa4 Najeh Braham. J\xc3\xa4nnityst\xc3\xa4 riitti aina viimeiseen kierrokseen asti, kun Marokko oli pisteen p\xc3\xa4\xc3\xa4ss\xc3\xa4 Tunisiasta ja voitolla jompikumpi menisi tuleviin MM-kisoihin. Ottelu p\xc3\xa4\xc3\xa4ttyi lopulta 2-2 ja Tunisia voitti lohkonsa pisteen erolla Marokkoon._NEWLINE_Lemerrell\xc3\xa4 oli nyt vuorossa toiset Afrikan-mestaruuskilpailut ja odotukset olivat sen mukaiset voitettuaan kaksi vuotta sitten maalle sen historian ensimm\xc3\xa4isen mestaruuden. Lemerre valmisti joukkuettaan koviin peleihin harjoitusotteluiden kautta. Niist\xc3\xa4 viimeisin ennen kisoja oli Ghanaa vastaan, jonka Tunisia onnistui voittamaan maalein 2-0. Juuri ennen kisoja Lemerre joutui korvaamaan sarjaottelussa loukkaantuneen puolustaja Karim Saidin, joka oli t\xc3\xa4rke\xc3\xa4ss\xc3\xa4 osassa viime kertaisissa Afrikan-mestaruuskisoissa. Tilalle Lemerre valitsi ranskalaissyntyisen Alaeddine Yahian, joka oli samalla kuudes pelaaja ranskalaisseurassa pelaava pelaaja. Turnaus alkoi kuitenkin vakuuttavasti Tunisian voitettua avausottelussaan Sambian maalein 4-1. My\xc3\xb6s toisessa ottelussa vastaan asettunut Etel\xc3\xa4-Afrikka kaatui selkein numeroin 3-0. Ottelun j\xc3\xa4lkeen Lemerre ilmaisi olleensa itsevarma Tunisian menestyv\xc3\xa4n my\xc3\xb6s n\xc3\xa4iss\xc3\xa4 kisoissa. Kolmannessa ja viimeisess\xc3\xa4 lohko-ottelussa Tunisia sai vastaansa Guinean, jota vastaan Lemerre vakuutti l\xc3\xa4htev\xc3\xa4ns\xc3\xa4 voittamaan parhaalla mahdollisella kokoonpanolla. Huolimatta siit\xc3\xa4 molemmat maat olivat jo varmistaneet jatkoonp\xc3\xa4\xc3\xa4syn. Lis\xc3\xa4ksi Lemerre kuitenkin huilautti joukkueen muutamia avainpelaajia j\xc3\xa4tt\xc3\xa4m\xc3\xa4ll\xc3\xa4 muun muassa hy\xc3\xb6kk\xc3\xa4\xc3\xa4j\xc3\xa4 Santosin penkille. Tunisia lopulta h\xc3\xa4visi Guinealla maalein 0-3, josta tunisialaismedia ei ollut mieliss\xc3\xa4\xc3\xa4n. He my\xc3\xb6s kyseenalaistivat Lemerren p\xc3\xa4\xc3\xa4t\xc3\xb6st\xc3\xa4 j\xc3\xa4tt\xc3\xa4\xc3\xa4 t\xc3\xa4rke\xc3\xa4t pelaajat penkille. Tunisia kuitenkin selvitti tiens\xc3\xa4 jatkoon lohkon toisena, jonka seurauksena vastaan asettui D-lohkon voittanut Nigeria. Edellisten kisojen tavoin varsinainen ottelu p\xc3\xa4\xc3\xa4ttyi tasan 1-1 ja jatkoajan j\xc3\xa4lkeenkin voittajaa piti hakea rangaistuspotkukilpailun kautta. T\xc3\xa4ll\xc3\xa4 kertaa Nigeria oli parempi maalein 6-5. Siit\xc3\xa4 huolimatta kisojen aikana Tunisian selkeimm\xc3\xa4ksi t\xc3\xa4hdiksi lukeutuivat hy\xc3\xb6kk\xc3\xa4\xc3\xa4j\xc3\xa4 Santos, joka teki turnauksen aikana nelj\xc3\xa4 maalia, sek\xc3\xa4 keskikent\xc3\xa4n pelintekij\xc3\xa4 Selim Benachour. Turnauksen j\xc3\xa4lkeen Lemerre vakuutti joukkueen oppineen turnauksesta sen tuomat opetukset, joita h\xc3\xa4n yritt\xc3\xa4isi k\xc3\xa4ytt\xc3\xa4\xc3\xa4 hy\xc3\xb6dyksi tulevissa MM-kisoissa. Optimistisuudesta huolimatta Tunisian media oli edelleen vihoissaan tapaa peluutta kent\xc3\xa4llist\xc3\xa4 Guinea vastaan, jonka he h\xc3\xa4visiv\xc3\xa4t selkein numeroin. Lis\xc3\xa4ksi Lemerren puolustusvoittoinen pelisysteemi sai osakseen kritiikkia, joka on valmentajan omien sanojensa mukaan kuitenkin pit\xc3\xa4nyt heit\xc3\xa4 peliss\xc3\xa4 mukana.\n_START_SECTION_\nEnnen 2006 MM-kisoja\n_START_PARAGRAPH_\nValmistautuminen MM-kisoihin alkoi jo helmikuussa, kun joukkueen oli m\xc3\xa4\xc3\xa4r\xc3\xa4 pelata 1. maaliskuuta 2006 yst\xc3\xa4vyysottelu Serbiaa vastaan. Lemerre onnistui my\xc3\xb6s saamaan pitk\xc3\xa4\xc3\xa4n haluamansa laitapuolustajan David Jemmalin kokoonpanoon. Lemerre joutui kuitenkin tekem\xc3\xa4\xc3\xa4n viel\xc3\xa4 muutamaa p\xc3\xa4iv\xc3\xa4\xc3\xa4 ennen ottelua pieni\xc3\xa4 muutoksia pelaajalistaansa, kun keskikentt\xc3\xa4mies Adel Chedli loukkaantui. H\xc3\xa4net korvasi puolustaja Khaled Badra. Lis\xc3\xa4ksi mukaan otettiin kolmanneksi maalivahdiksi Adel Nefzi. Itse ottelu p\xc3\xa4\xc3\xa4ttyi lopulta niukkaan 1-0 tappioon, eik\xc3\xa4 Lemerre ollut yll\xc3\xa4ttynyt Serbien esitykseen. H\xc3\xa4n kuitenkin my\xc3\xb6nsi joukkueen tehneen virheen pelatessaan liian useasti korkeita palloja, kun olisi mieluummin pit\xc3\xa4nyt pelata lyhytsy\xc3\xb6tt\xc3\xb6peli\xc3\xa4. Lemerre kertoi my\xc3\xb6s olleensa tyytyv\xc3\xa4inen uuteen tulokkaaseen Jemmaliin maajokkueessa, sek\xc3\xa4 Yahiaan joka pelasi poikkeuksellisesti h\xc3\xa4nelle oudolla paikalla vasempana laitapuolustajana. Tunisian jalkapalloliitto vahvisti kaksi viikkoa my\xc3\xb6hemmin suunnittelevansa j\xc3\xa4rjest\xc3\xa4\xc3\xa4 lis\xc3\xa4\xc3\xa4 harjoitusotteluita. Ehdokkaina olivat Kroatia, Yhdysvallat ja Iran. Ajankohdaksi oli suunniteltu 27. toukokuuta ja 2. tai 3. kes\xc3\xa4kuuta, sek\xc3\xa4 Saksassa pelattava harjoitusottelu Irania vastaan 7. kes\xc3\xa4kuuta. Huhtikuussa 2006 Lemerre yritti saada joukkueen vahvuuteen ranskalaissyntyisen Nabil Ta\xc3\xafderin, mutta FIFA:n asettamien s\xc3\xa4\xc3\xa4nt\xc3\xb6jen mukaan h\xc3\xa4net olisi pit\xc3\xa4nyt valita Tunisian maajoukkueeseen ennen 21-vuotisp\xc3\xa4iv\xc3\xa4\xc3\xa4ns\xc3\xa4. Liitto ilmoitti my\xc3\xb6s kuun lopulla j\xc3\xa4rjest\xc3\xa4v\xc3\xa4ns\xc3\xa4 pienimuotoisen turnauksen ennen MM-kisoja, johon osallistuvat Valko-Ven\xc3\xa4j\xc3\xa4, Libya ja Uruguay. Turnaus oli m\xc3\xa4\xc3\xa4r\xc3\xa4 pelata 30. toukokuuta - 2. kes\xc3\xa4kuuta v\xc3\xa4lisen\xc3\xa4 aikana. Lis\xc3\xa4ksi turnauksen j\xc3\xa4lkeen oli suunnitteilla pelata harjoitusottelut Saksaa ja Kuwaitia vastaan 5. ja 7. kes\xc3\xa4kuuta._NEWLINE_Toukokuussa Lemerre vei joukkueensa Sveitsiin harjoitusleirille, jossa he pelasivat harjoitusotteluita Sveitsin alasarjaseuroja vastaan. Ensimm\xc3\xa4isess\xc3\xa4 ottelussa Tunisia voitti FC Serri\xc3\xa8resin 2-0, maaleista vastasivat puolustajat Karim Haggui ja Allaedine Yahia. Toinen ottelu p\xc3\xa4\xc3\xa4tyi my\xc3\xb6s voittoon Columbieria vastaan maalein 4-0. Joukkueen palattua takaisin kotimaahansa sill\xc3\xa4 oli vuorossa j\xc3\xa4rjest\xc3\xa4m\xc3\xa4ns\xc3\xa4 LG Cup, jossa ensimm\xc3\xa4iseksi vastaan asettui Valko-Ven\xc3\xa4j\xc3\xa4. Ottelu p\xc3\xa4\xc3\xa4ttyi voitokkaasti 3-0. Loppuottelussa vastaan asettui Uruguay, jolle Tunisia h\xc3\xa4visi lopulta rangaistuspotkukilpailun j\xc3\xa4lkeen 1-3, varsinailla peliajalla ei n\xc3\xa4hty maaleja.\n_START_SECTION_\nMM-kisat 2006\n_START_PARAGRAPH_\nVuoden 2006 MM-kisat alkoivat Tunisian osalta 14. kes\xc3\xa4kuuta Saudi-Arabiaa vastaan, jota vastaan Lemerre k\xc3\xa4ytti 4-4-2 systeemi\xc3\xa4. Huomiota her\xc3\xa4tti erityisesti Tunisian tehokkaimman hy\xc3\xb6kk\xc3\xa4\xc3\xa4j\xc3\xa4n Santosin loukkaantuminen ennen kisoja, mutta mies oli siit\xc3\xa4 huolimatta otettu mukaan MM-kisamiehist\xc3\xb6\xc3\xb6n. Toinen oli avausottelussa hieman huomiota her\xc3\xa4tt\xc3\xa4nyt Jemmalin pelipaikka, joka on normaalisti ollut oikea laitapuolustajan rooli, mutta koska vuosia kyseisell\xc3\xa4 paikalla pelannut Hatem Trabelsi oli joukkueen vahvuudessa meni paikka h\xc3\xa4nelle. K\xc3\xa4rjess\xc3\xa4 pelasivat ensimm\xc3\xa4ist\xc3\xa4 arvokisaansa viett\xc3\xa4v\xc3\xa4 Yassine Chikhaoui, sek\xc3\xa4 toisen kerran MM-kisoissa pelaava Ziad Jaziri. Ennen ottelua Lemerren valmentama Tunisia oli ennakon mukaan vahvempi kuin Saudi-Arabia, mutta toisin k\xc3\xa4vi. Vaikka Tunisia meni 1-0 johtoon Jazirin maalilla, Saudi-Arabia onnistui nousemaan 1-2 johtoon. Tunisia kykeni vasta ottelun lis\xc3\xa4ajalla tekem\xc3\xa4\xc3\xa4n 2-2 tasoitus maalin Jazirin sy\xc3\xb6t\xc3\xb6st\xc3\xa4, jonka puolustaja Radhi Jaidi puski maaliin. Ottelun j\xc3\xa4lkeen Lemerre oli pettynyt tulokseen. Toisessa ottelussa Tunisia kohtasi vahvasti turnauksen aloittaneen Espanjan, joka voitti Ukrainan 4-0. Lemerre otti k\xc3\xa4ytt\xc3\xb6\xc3\xb6ns\xc3\xa4 tyypillisen puolustusvoittoisen pelisysteemin 4-5-1, jossa yksin\xc3\xa4isen\xc3\xa4 k\xc3\xa4rken\xc3\xa4 toimi Jaziri. Poikkeyksellisesti avausottelussa vasempana laitapuolustajana pelannut Jemmali oli korvattu Anis Ayarilla. Tunisia aloitti ottelun vahvasti menem\xc3\xa4ll\xc3\xa4 8 minuutin kohdalla 0-1 johtoon Mnarin maalilla. Espanja tuli kuitenkin tasoin toisella puoliajalla, kun Ra\xc3\xbal laittoi Ali Boumnijelin torjunnasta tulleen irtopallon maaliin. Viisi minuuttia my\xc3\xb6hemmin Fernando Torres vei Espanjan 2-1 johtoon ja lopuksi 90 minuutin kohdalla rangaistuspotkusta 3-1 voittoon. Lemerre ei ollut viel\xc3\xa4k\xc3\xa4\xc3\xa4n tyytyv\xc3\xa4inen tulokseen vaikka piti taktiikkaansa hyv\xc3\xa4n\xc3\xa4, mutta yhden virheen vuoksi Espanja sai tasoitusmaalin aikaan. Lemerre vakuutti my\xc3\xb6s ett\xc3\xa4 Tunisian on voitettava viimeinen ottelu Ukrainaa vastaan mik\xc3\xa4li mielii jatkoon. Ukrainaa vastaan Lemerre palasi takaisin 4-4-2 systeemiin ja t\xc3\xa4ll\xc3\xa4 kertaa Jazirin k\xc3\xa4rkiparina pelasi Hamed Namouchi, joka ottelun aikana kuitenkin vajosi keskentt\xc3\xa4miehen rooliin, jonka my\xc3\xb6t\xc3\xa4 Tunisia k\xc3\xa4ytti j\xc3\xa4lleen 4-5-1 systeemi\xc3\xa4. Ottelu oli pitk\xc3\xa4\xc3\xa4n 0-0, mutta ottelun luonne muuttui kun Tunisian hy\xc3\xb6kk\xc3\xa4\xc3\xa4j\xc3\xa4 Jaziri sai ottelussa jo toisen varoituksen ja h\xc3\xa4net ajettiin ulos. Yll\xc3\xa4tykseksi Lemerre ei nostanut ket\xc3\xa4\xc3\xa4n hy\xc3\xb6kk\xc3\xa4\xc3\xa4j\xc3\xa4ksi vaan pelasi yli puolituntia ilman hy\xc3\xb6kk\xc3\xa4\xc3\xa4j\xc3\xa4\xc3\xa4. Lis\xc3\xa4ksi noin 70 minuutin kohdalla ottelun tuomari Carlos Amarilla vihelsi kyseenalaisen rangaistuspotkun, jonka Andri \xc5\xa0evt\xc5\xa1enko laittoi maaliin. Lemerre reagoi vasta 79 minuutin kohdalla kun h\xc3\xa4n vaihtoi Santosin ja Ben Saadan kent\xc3\xa4lle. Santosilla oli ottelussa kaksi tekopaikkaa mutta mies ei onnistunut tekem\xc3\xa4\xc3\xa4n maalia. Ottelu p\xc3\xa4\xc3\xa4ttyi lopulta 1-0 ja samalla p\xc3\xa4\xc3\xa4ttyi Tunisian taival MM-kisoissa. Lemerre kertoi ottelun j\xc3\xa4lkeen jakavansa pettymyksen tunisialaisten kannattajien kanssa, mutta el\xc3\xa4m\xc3\xa4 jatkuu. Heid\xc3\xa4n on nyt vain keskitytt\xc3\xa4v\xc3\xa4 seuraaviin Afrikan- ja maailmanmestaruuskisoihin. Tunisian media ja kannattavat kuitenkin kritisoivat Lemerren suoritusta kisojen aikana liian varovaiseksi, sek\xc3\xa4 erityisti puolustusvoittoisesta pelisysteemist\xc3\xa4. Lis\xc3\xa4\xc3\xa4 keskustelua her\xc3\xa4tti Trabelsin ilmoitus lopettaa maajoukkueuransa.\n_START_SECTION_\nAfrikan-mestaruuskilpailut 2008\n_START_PARAGRAPH_\nLemerre jatkoi sopimuksensa loppuun asti luotsaten Tunisiaa viel\xc3\xa4 vuoden 2008 Afrikan-kisoissa. Urakka alkoi heti MM-kisojen j\xc3\xa4lkeen 3. syyskuuta 2006, jolloin Tunisia kohtasi vierasottelussa Mauritiusin. Ottelu p\xc3\xa4\xc3\xa4ttyi 0-0, eik\xc3\xa4 toinen karsintaottelu Sudania vastaan ollut tuloksellisesti, kuin hieman parempi. Tunisia voitti ottelun 1-0 Richard Gastin Ladon omalla maalilla ottelun loppuhetkill\xc3\xa4. Vasta seuraavan vuoden puolella maaliskuussa 2007 Tunisia otti selke\xc3\xa4n 0-3 voiton jo ennakkoon heikompaa Seychellesi\xc3\xa4 vastaan. My\xc3\xb6s maiden seuraava kohtaaminen oli yht\xc3\xa4 murskaavaa Tunisian voittaessa Seychellesit 4-0. 16. kes\xc3\xa4kuuta 2007 Tunisia kohtasi viel\xc3\xa4 toiseksi viimeisess\xc3\xa4 ottelussa Mauritiusin, jonka se voitti 2-0. Tunisia johti karsintalohkoaan pisteen erolla Sudaniin, jota vastaan se pelasi viimeisen karsintaottelunsa vieraskent\xc3\xa4ll\xc3\xa4. Ennen viimeist\xc3\xa4 ottelua Tunisian jalkapalloliitto oli harkitsemassa palkata brasiliaisen Jorvan Vieiran uudeksi valmentajaksi, joka johdatti Irakin vuoden 2007 Aasian mestariksi. Sopimus ei kuitenkaan koskaan toteutunut ja Lemerre jatkoi sopimuksensa loppuun. Viimeisess\xc3\xa4 Afrikan-mestaruuskarsinta ottelussa 9. syyskuuta 2007 Tunisia kuitenkin k\xc3\xa4rsi niukan 3-2 tappion ja j\xc3\xa4i karsintalohkon toiseksi. Siit\xc3\xa4 huolimatta se selvitti tiens\xc3\xa4 Afrikan-kisoihin._NEWLINE_Kisoissa Tunisian lohkossa pelasivat Senegal, Etel\xc3\xa4-Afrikka ja Angola. Se pelasi avausottelussaan tasan 2-2 Senegalia vastaan, mutta onnistui voittamaan Etel\xc3\xa4-Afrikan maalein 3-1. Ottelun aikana sankariksi nousi kaksi maalia tehnyt Santos, josta tuli samalla Tunisian kaikkien aikojen paras maalintekij\xc3\xa4. Viimeisess\xc3\xa4 ottelussa se kohtasi Angolan, joka oli Tunisian tavoin l\xc3\xa4hestulkoon varmistanut jatkopaikan nelj\xc3\xa4n pisteen turvin. Ottelu p\xc3\xa4\xc3\xa4ttyi 0-0 ja Tunisia voitti samalla lohkonsa. Puoliv\xc3\xa4lieriss\xc3\xa4 vastaan asettui Kamerun, jota vastaan ottelu venyi aina jatkoajalle. Varsinaisen peliajan p\xc3\xa4\xc3\xa4ttyess\xc3\xa4 2-2 Kamerunin M'bia teki jatkoajalla Kamerunin voittomaalin.\n_START_SECTION_\nViimeiset hetket\n_START_PARAGRAPH_\nKisojen j\xc3\xa4lkeen Tunisian jalkapalloliiton puheenjohtaja Tahar Sioud keskuteli valmentaja Lemerren kanssa t\xc3\xa4m\xc3\xa4n jatkosta maajoukkueen luotsina. Kaksi p\xc3\xa4iv\xc3\xa4\xc3\xa4 my\xc3\xb6hemmin ilmoitettiin Lemerren jatkavan Tunisian valmentajana kes\xc3\xa4kuun loppuun asti. T\xc3\xa4m\xc3\xa4 tarkoitti sit\xc3\xa4 ett\xc3\xa4 Lemerre valmentaisi hetken aikaa Tunisiaa vuoden 2010 MM-kisojen karsinnoissa. H\xc3\xa4n aloitti kes\xc3\xa4kuussa alkavien karsintojen valmistelun maaliskuussa voittamalla harjoitusottelussa Norsunluurannikon maalein 2-0. Maaleista vastasivat Tijani Belaid ja Radhou\xc3\xa8ne Felhi. Ennen karsintojen alkamista Tunisian jalkapalloliitto neuvotteli huhtikuussa 2008 Bertrand Marchandin ja my\xc3\xb6hemmin Jacques Santinin kanssa, mutta kumpikaan ei saanut solmittua haluamaansa sopimusta Tunisian jalkapalloliiton kanssa. Sen sijaan liitto nimitti portugalilaisen Humberto Coelhon uudeksi p\xc3\xa4\xc3\xa4valmentajaksi 3. kes\xc3\xa4kuuta 2008. Ennen nimitt\xc3\xa4mist\xc3\xa4 Lemerre valmensi Tunisiaa viimeisen kerran maan MM-karsintojen nelj\xc3\xa4nness\xc3\xa4 ottelussa Burkina Fasoa vastaan, joka p\xc3\xa4\xc3\xa4ttyi 2-1 voittoon kotikent\xc3\xa4ll\xc3\xa4.\n_START_SECTION_\nHumberto Coelhon aika (2008\xe2\x80\x932009)\n_START_PARAGRAPH_\n3. kes\xc3\xa4kuuta 2008 Tunisian p\xc3\xa4\xc3\xa4valmentajaksi nimitetty Humberto Coelho nosti lehdist\xc3\xb6tilaisuudessaan esille t\xc3\xa4rkeyden tuoda media l\xc3\xa4hemm\xc3\xa4ksi maajoukkuetta ja puhua avoimemmin pelaajien valinnoista ja taktiikoista. H\xc3\xa4n kertoi samalla k\xc3\xa4ytt\xc3\xa4v\xc3\xa4ns\xc3\xa4 4-3-3 ja 4-4-2 systeemej\xc3\xa4 riippuen vastustajasta. Coelho otti valmennus vastuun Lemerren j\xc3\xa4tetty\xc3\xa4 maajoukkueen 21. kes\xc3\xa4kuuta 2008._NEWLINE_Tunisian karsinnat jatkuivat syyskuussa Coelhon johdolla tasapelin merkeiss\xc3\xa4, kun maa pelasi 0\xe2\x80\x930 tasapelin Burkina Fasoa vastaan. 11. lokakuuta 2008 Tunisia pelasi Afrikan MM-karsintojen toisen kierroksen viimeisen ottelun Seychellej\xc3\xa4 vastaan kotonaan. Tunisia voitti ottelun maalein 5\xe2\x80\x930. Maaleista vastasivat Hichem Essifi kahdesti ja kerran Yassin Mikari, Saber Ben Frej ja Fahid Ben Khalfallah. Tunisia selvitti my\xc3\xb6s tiens\xc3\xa4 viimeiselle karsintakierrokselle lohkokakkosena 13 pisteell\xc3\xa4, kun lohkon voittanut Burkina Faso ker\xc3\xa4si 3 pistett\xc3\xa4 enemm\xc3\xa4n._NEWLINE_Tunisia arvottiin B-lohkoon, jossa se sai vastaansa Nigerian, Mosambikin ja Kenian. Coelho hieman yll\xc3\xa4tt\xc3\xa4en siirtyi kuitenkin enemm\xc3\xa4n puolustus voittoisempaan systeemiin, toisin kuin h\xc3\xa4n oli luvannut ensimm\xc3\xa4isess\xc3\xa4 lehdist\xc3\xb6tilaisuudessaan. Tunisia pelasi ennen karsintojen alkua harjoitusottelun Alankomaita vastaan 11. helmikuuta 2009, jossa se pelasi hieman yll\xc3\xa4tt\xc3\xa4en 1\xe2\x80\x931 tasapelin. Alankomaat meni 0\xe2\x80\x931 johtoon ottelun 61 minuutilla Klaas-Jan Huntelaarin maalilla. Ottelua ehti kulua kuitenkin kuusi minuuttia, kun toista maaotteluaan pelannut Jamel Saihi tasoitti ottelun kaukolaukauksellaan, joka yll\xc3\xa4tti Alankomaiden maalivahdin Maarten Stekelenburgin._NEWLINE_Tunisia avasi karsinnat 28. maaliskuuta 2009 voitokkaasti kukistamalla avausottelussaan Kenian vieraskent\xc3\xa4ll\xc3\xa4 maalein 1\xe2\x80\x932. Ottelussa Tunisia siirtyi kuuden minuutin kohdalla 0\xe2\x80\x931 johtoon kulman j\xc3\xa4lkitilanteesta Ammar Jemalin maalilla. Ottelun ratkaisu meni loppuhetkille, kun aluksi Kenia nousi tasoihin 70 minuutin kohdalla Dennis Oliechin maalilla. Vain kaksi minuuttia my\xc3\xb6hemmin Tunisia nousi takaisin johtoon Issam Jemaan maalilla, joka j\xc3\xa4i lopulta ottelun ratkaisuksi._NEWLINE_Seuraavan karsintaottelun ollessa kes\xc3\xa4kuun alussa j\xc3\xa4rjesti Coelho harjoitusottelun Sudania vastaan 28. toukokuuta 2009. Ottelu p\xc3\xa4\xc3\xa4ttyi Tunisian 4\xe2\x80\x930 voittoon kotikent\xc3\xa4ll\xc3\xa4. Ensimm\xc3\xa4inen puoliaika p\xc3\xa4\xc3\xa4ttyi 3\xe2\x80\x930, jonka maaleista vastivat Oussama Darragi, Amine Chermiti ja Radhi Jaidi. Toista puoliaikaa oli pelattu kymmenin minuuttia, kun puolustaja Radhouene Felhi teki ottelun loppunumeroiksi 4\xe2\x80\x930._NEWLINE_6. kes\xc3\xa4kuuta 2009 Tunisia pelasi karsintojen toisen ottelunsa Mosambikia vastaan. Ottelu p\xc3\xa4\xc3\xa4ttyi toistamiseen voitokkaasti maalein 2\xe2\x80\x930. Avausmaalista vastasi Wissem Ben Yahia rangaistuspotkusta 21 minuutin kohdalla, kun kaksi minuuttia aikaisemmin Mosambikin maalivahti Jo\xc3\xa3o Rafael Kapango kaatoi rangaistusalueella Sami Allaguin. Ottelun toinen maali n\xc3\xa4htiin aivan loppu minuuteilla, kun vaihdosta loukkaantuneen Lassad Nouiouin tilalle tullut Oussama Darragi laukoi pallon alanurkkaan noin 27 metrist\xc3\xa4. _NEWLINE_Kolmas ottelu k\xc3\xa4ytiin 20. kes\xc3\xa4kuuta 2009 ja edellisten tapaan Tunisian kotikent\xc3\xa4ll\xc3\xa4, jonne se sai vastaansa oman karsintalohkon voittajasuosikin Nigerian. Tunisia johti lohkoaan kahden kierroksen j\xc3\xa4lkeen t\xc3\xa4ydell\xc3\xa4 pistepotilla, kun taas Nigeria oli ker\xc3\xa4nyt kahdessa ottelussa nelj\xc3\xa4 pistett\xc3\xa4 pelattuaan avausottelussaan Mosambikia vastaan tasapelin. Coelho halusi v\xc3\xa4ltt\xc3\xa4\xc3\xa4 riskej\xc3\xa4 ja peluutti joukkuettaan puolustusvoittoisesti. Ainoana k\xc3\xa4rken\xc3\xa4 pelasi Issam Jemaa. Ottelu p\xc3\xa4\xc3\xa4ttyi lopulta 0\xe2\x80\x930 kummankin joukkueen ollessa haluttomia l\xc3\xa4htem\xc3\xa4\xc3\xa4n hy\xc3\xb6kk\xc3\xa4yksiin. Karsintojen puolen v\xc3\xa4lin j\xc3\xa4lkeen Tunisia johti lohkoaan seitsem\xc3\xa4ll\xc3\xa4 pisteell\xc3\xa4, kun pahin kilpailija Nigeria oli toisena viidell\xc3\xa4 pisteell\xc3\xa4._NEWLINE_Karsintojen viimeinen puolisko jatkui noin kolmen kuukauden p\xc3\xa4\xc3\xa4st\xc3\xa4 syksyll\xc3\xa4 Nigeriaa vastaan. T\xc3\xa4ll\xc3\xa4 v\xc3\xa4lin Tunisia pelasi 12. elokuuta 2009 harjoitusottelun Norsunluurannikkoa vastaan. Nabil Ta\xc3\xafder sai uuden kutsun Tunisian maajoukkueeseen, kun aikaisemmin Lemerren aikana h\xc3\xa4n ei ollut edustuskelpoinen FIFAn s\xc3\xa4\xc3\xa4nt\xc3\xb6jen mukaan. Ottelu p\xc3\xa4\xc3\xa4ttyi edellisen tapaan tasan 0\xe2\x80\x930. Ottelussa n\xc3\xa4htiin kuitenkin suora punainen kortti Norsunluurannikon puolelta, ottelun 84. minuutin kohdalla._NEWLINE_6. syyskuuta 2009 karsintojen nelj\xc3\xa4s ottelu k\xc3\xa4ytiin Nigeriassa Abuja Stadionilla. Ottelu oli jo ennest\xc3\xa4\xc3\xa4n ratkaisevassa roolissa joukkueiden piste-eron ollessa kaksi pistett\xc3\xa4. Voittajalla olisi etuly\xc3\xb6nti asema kahdelle viimeiselle kierrokselle. Voitolla Tunisia olisi kasvattanut pistejohtoaan viiteen. Coelho ryhmitti joukkueensa edellisen karsintaottelun tapaan puolustusvoittoiseksi peluutettuaan 4-5-1 systeemi\xc3\xa4. Ottelu sai Tunisian kannalta huonon alun, kun Nigerian laitahy\xc3\xb6kk\xc3\xa4\xc3\xa4j\xc3\xa4 Peter Odemwingie vei maansa 1\xe2\x80\x930 johtoon 24 minuutin kohdalla. Minuuttia my\xc3\xb6hemmin Tunisia nousi tasoihin, kun puolustava keskikentt\xc3\xa4pelaaja Nabil Ta\xc3\xafder teki maajoukkueuransa ensimm\xc3\xa4isen maalinsa noin 25 metrist\xc3\xa4. Ottelu rauhoittui ensimm\xc3\xa4isen puoliajan loppua kohden kahdesta keltaisesta kortista huolimatta. My\xc3\xb6s toisen puoliajan tilanteet olivat v\xc3\xa4hiss\xc3\xa4, kunnes vaihdosta kent\xc3\xa4lle tullut Michael Eneramo vei Nigerian 2\xe2\x80\x931 johtoon. Tunisian valmentaja Coelho p\xc3\xa4\xc3\xa4tti viel\xc3\xa4 vaihtaa Darragin kent\xc3\xa4lle ottelun viimeisille minuuteille. Vaihto my\xc3\xb6s kannatti, kun 89 minuutin kohdalla karsintojen aikana maansa tunnettavuuteen noussut Darragi tasoitti Haythem Mrabetin sy\xc3\xb6t\xc3\xb6st\xc3\xa4 ottelun loppunumeroiksi 2\xe2\x80\x932._NEWLINE_Noin kuukautta my\xc3\xb6hemmin Coelho julkisti lokakuun suunnitelmansa pelata karsintaottelun lis\xc3\xa4ksi harjoitusottelun Saudi-Arabiaa vastaan 14. lokakuuta 2009. H\xc3\xa4n nimesi my\xc3\xb6s antamassaan lehdist\xc3\xb6tilaisuudessa molempien otteluiden pelaajaluettelon._NEWLINE_11. lokakuuta 2009 Tunisia kohtasi viidenness\xc3\xa4 karsintaottelussaan Kenian, jonka se voitti karsintojen alussa vieraskent\xc3\xa4ll\xc3\xa4 maalein 1\xe2\x80\x932. Stade 7 Novembressa k\xc3\xa4yty ottelu sai nopean ratkaisun, kun noin minuutin j\xc3\xa4lkeen Tunisian hy\xc3\xb6kk\xc3\xa4\xc3\xa4j\xc3\xa4 Issam Jem\xc3\xa2a puski maansa 1\xe2\x80\x930 johtoon. Maali j\xc3\xa4i my\xc3\xb6s ottelun ainoaksi, jolla Tunisia my\xc3\xb6s s\xc3\xa4ilytti lohkon k\xc3\xa4rkipaikan. Muutamaa p\xc3\xa4iv\xc3\xa4\xc3\xa4 my\xc3\xb6hemmin Coelhon luotsaama Tunisia pelasi harjoitusottelun Saudi-Arabiaa vastaan. Coelho halusi kokeilla uusia pelaajia ennen viimeist\xc3\xa4 karsintaottelua Mosambikia vastaan. Muun muassa loukkaantumisista k\xc3\xa4rsinyt Lassad p\xc3\xa4\xc3\xa4si ottelussa avauskokoonpanoon, mutta joutui v\xc3\xa4istym\xc3\xa4\xc3\xa4n toisella puoliajalla. Ottelu ei Tunisian kannalta esitt\xc3\xa4nyt positiivia elkeit\xc3\xa4, kun kahden minuutin kohdalla vierasjoukkue meni kulmapotkusta 0\xe2\x80\x931 johtoon Nasser al-Shamranin maalilla. T\xc3\xa4m\xc3\xa4 j\xc3\xa4i my\xc3\xb6s ottelun ainoaksi maaliksi, eik\xc3\xa4 Lassadin tilalle vaihdettu Jemaa saanut hy\xc3\xb6kk\xc3\xa4ysp\xc3\xa4\xc3\xa4ss\xc3\xa4 maalipaikkoja._NEWLINE_Afrikan MM-karsintaottelun viimeinen kierros k\xc3\xa4ytiin 14. marraskuuta 2009, jossa Tunisia kohtasi oman lohkonsa kolmantena olleen Mosambikin vieraskent\xc3\xa4ll\xc3\xa4. Tunisia johti lohkoaan kahden pisteen erolla Nigeriaan, jonka oli voitettava ottelunsa kisapaikan saamiseksi. Tunisialle riitti sen sijaan v\xc3\xa4hint\xc3\xa4\xc3\xa4n tasapeli MM-kisoihin p\xc3\xa4\xc3\xa4sy\xc3\xa4 varten. Ennen ottelua Tunisian valmentaja Coelho oli lehdist\xc3\xb6n ja kannattajien yll\xc3\xa4tykseksi j\xc3\xa4tt\xc3\xa4nyt vaihtopenkille karsinnoissa t\xc3\xa4rke\xc3\xa4\xc3\xa4n rooliin nousseen Oussama Darragin. Ottelun ensimm\xc3\xa4inen puoliaika p\xc3\xa4\xc3\xa4ttyi 0\xe2\x80\x930, kun samaan aikaan k\xc3\xa4yty lohkon toinen pari Kenia\xe2\x80\x93Nigeria p\xc3\xa4\xc3\xa4ttyi kotijoukkueen 1\xe2\x80\x930 johdossa. J\xc3\xa4nnitys kisapaikasta alkoi 60 minuutin j\xc3\xa4lkeen, kun Coelho sai tiedon Nigerian menneen 1\xe2\x80\x932 johtoon kolmessa minuutissa. H\xc3\xa4n ei kuitenkaan muuttanut joukkueensa peluutusta vaan tarkasteli ottelun kulkua. Tunisian jatkopaikka alkoi n\xc3\xa4ytt\xc3\xa4\xc3\xa4 melko varmalta Kenan tasoittaessa pelin 2-2. Nelj\xc3\xa4 minuuttia my\xc3\xb6hemmin Tunisian passiivisuus kuitenkin kostautui, kun Mosambik siirtyi 1\xe2\x80\x930 johtoon. Samalla minuutilla my\xc3\xb6s Nigeria siirtyi omassa peliss\xc3\xa4\xc3\xa4n 2\xe2\x80\x933 johtoon. Coelho yritti viel\xc3\xa4 viisi minuuttia ennen loppua hakea ratkaisua vaihtamalla muun muassa Oussama Darragin kent\xc3\xa4lle. T\xc3\xa4m\xc3\xa4 ei kuitenkaan tuottanut tulosta ja Tunisia h\xc3\xa4visi viimeisen ja samalla ratkaisevan karsintaottelun Mosambikille maalein 1\xe2\x80\x930. Ottelun j\xc3\xa4lkeen valmentaja Coelho syytti tappiostaan tekonurmea ja kuumuutta, joka koitui fyysisesti liian raskaaksi. My\xc3\xb6s Tunisian kapteeni Karim Haggui my\xc3\xb6nsi joukkueen k\xc3\xa4rsineen kuumuudesta, joka koetteli pelaajien fyysisyytt\xc3\xa4. Tunisia j\xc3\xa4i my\xc3\xb6s tappion my\xc3\xb6t\xc3\xa4 lohkonsa toiseksi pisteen erolla Nigeriaan, joka matkasi vuoden 2010 MM-kisoihin. Tunisia kuitenkin selvisi tuleviin Afrikan mestaruuskilpailuihin, MM-karsintojen ollessa samalla my\xc3\xb6s karsinnat Afrikan kisoihin, jossa lohkon kolme parasta selvisi kisoihin._NEWLINE_Nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin Tunisian jalkapalloliitto antoi potkut Humberto Coelholle ja nimesi samalla Faouzi Benzartin uudeksi p\xc3\xa4\xc3\xa4valmentajaksi.\n_START_SECTION_\nEniten otteluita maajoukkueessa\n_START_PARAGRAPH_\nP\xc3\xa4ivitetty 16. elokuuta 2013:\n_START_SECTION_\nParhaat maalintekij\xc3\xa4t\n_START_PARAGRAPH_\nP\xc3\xa4ivitetty 24. tammikuuta 2013:"